**Spojená škola internátna ul. Československej armády 183/1 Kremnica**

**ŠKOLSKÝ PORIADOK**

Vydaný: 30.8.2023 Riaditeľ školy: Ing. Miroslava Vetráková

**Čl. 1**

**Základné ustanovenia**

1. Riaditeľ Spojenej školy v Kremnici (ďalej len „škola“) vydáva po prerokovaní v pedagogickej rade na základe zákona č. 245/2008 Z. z. o výchove a vzdelávaní (školský zákon)a o zmene a doplnení niektorých zákonov v znení neskorších predpisov a vyhlášky MŠ SR č.320/2008 o základnej škole Školský poriadok.
2. Škola bude dodržiavať Deklaráciu práv dieťaťa a Listinu základných práv a slobôd vo vzťahu k žiakom, učiteľom a ostatným zamestnancom školy.
3. Školský poriadok je súčasťou základných vnútorných dokumentov školy. Jeho cieľovou skupinou sú žiaci, pedagogickí a nepedagogickí zamestnanci školy, prípadne ďalší účastníci, ktorí sa akýmkoľvek spôsobom podieľajú na organizovaní vyučovacích a mimo vyučovacích aktivít školy. Všetci zamestnanci a žiaci školy sú povinní ho dodržiavať.
4. Školský poriadok je verejne prístupný na web stránke školy, v priestoroch zborovne školy,  v pracovni riaditeľa školy.
5. Základné pojmy: a) vyučovanie – vyučovaním sa rozumie čas stanovený rozvrhom hodín, súčasťou vyučovania sú aj prestávky, prestávka na obed je prerušením vyučovania,

b) areál školy – sú vnútorné priestory školy, vonkajšie priestory ako záhrada, školský dvor, stavby v priestoroch záhrady,

**Čl. 2**

**Organizácia vyučovania**

1. Vyučovanie je organizované podľa rozvrhu hodín, ktorý je schválený riaditeľom školy. Rozvrh hodín je súčasťou vývesky v zborovni a každej triedy.
2. Začiatok vyučovania je od 8.00 hod. Vyučovacia jednotka trvá 45 minút. Začína a končí zvonením.
3. Časové rozdelenie dňa :

|  |  |
| --- | --- |
| **1.hodina** | **8:00 - 8:45** |
| **2.hodina** | **8:55 - 9:40** |
| **3.hodina** | **9:55 - 10:40** |
| **4.hodina** | **10:50 - 11:35** |
| **5.hodina** | **11:45 - 12:30** |
| **6.hodina** | **12:40 - 13:25** |
| **7.hodina** | **14:00 - 14:40** |
| **8.hodina** | **14:50 - 15:30** |

1. 4. Popoludňajšie vyučovanie začína o 14.00 hod. a vyučovacia jednotka trvá 40 minút.
2. Školský klub detí, a školská jedáleň vychádzajú z režimu školy a pre svoju špecifickú činnosť a prevádzku majú vypracovaný vlastný poriadok.

**Čl. 3**

**Práva a povinnosti žiakov**

**3.1 Práva žiakov**

1. Žiak má právo na vzdelanie.
2. Základné vzdelanie je bezplatné a povinné. Právo na vzdelanie je škola povinná zabezpečiť v rozsahu dvoch hodín týždenne aj žiakovi, ktorý bol rozhodnutím riaditeľa školy oslobodený od povinnosti dochádzať do školy.
3. Žiak má možnosť primerane využívať školské zariadenia, učebne, výpočtovú techniku .
4. Žiaci majú právo na vzdelávanie v materinskom jazyku.
5. Žiak má právo na jemu zrozumiteľný výklad učiva.
6. Žiak so špeciálnymi výchovno-vzdelávacími potrebami – má právo na individuálny prístup vo výchove a vzdelávaní.
7. Žiak má právo na slobodu prejavu, k danému učivu položiť akúkoľvek otázku a dostať na ňu odpoveď. Žiak má právo na omyl.
8. Žiak má právo na informácie týkajúce sa jeho osoby, výchovno-vzdelávacieho programu školy a možností, ktoré pre žiaka ponúka.
9. Žiak má právo na ochranu zdravia – úlohou učiteľov je vytvárať zdravé prostredie, resp. zdravú klímu triedy a školy a postupovať pri výchove tak, aby si žiaci postupne sami vedeli chrániť svoje právo na zdravý spôsob života.
10. Žiak má právo na ochranu pred fyzickým a psychickým násilím, využívaním a zanedbávaním - voči žiakom nemôže byť uplatňované disciplinárne opatrenie, pri ktorých by dochádzalo k ponižovaniu jeho ľudskej dôstojnosti (bitie, nadávky, šikanovanie, vyhrážanie sa, urážky, zadržiavanie žiaka v škole po vyučovaní proti jeho vôli a pod.).
11. Žiak má právo na ochranu súkromia, cti a povesti. O žiakoch možno zhromažďovať len základné údaje, týkajúce sa identifikácie osoby: meno a priezvisko, dátum a miesto narodenia, bydlisko, rodné číslo, štátnu príslušnosť, národnosť, osobné údaje týkajúce sa jeho zdravia a mentálnej identity. Zhromažďované údaje treba chrániť pred prístupom nepovolaných osôb a zachovávať o nich mlčanlivosť. Rovnako nemožno zasahovať do rodinných vzťahov žiaka, porušovať listové tajomstvo , vystavovať žiaka ponižujúcim prehliadkam.
12. Žiak má právo na ochranu a pomoc - dieťa má byť za každých okolností medzi prvými, ktorým sa poskytne ochrana a pomoc. Preto má žiak právo na kompetentný dozor zo strany pedagogických zamestnancov, na ochranu pred šikanovaním.
13. Žiak má právo na ochranu pred drogovými závislosťami. V priestoroch školy, školského klubu, školského areálu, internátu a tiež na akciách organizovaných školou platí zákaz fajčenia, zákaz prinášať do školy alebo na školské akcie alkoholické nápoje, drogy a požívať ich, ponúkať, predávať alebo inak rozširovať! Porušenie týchto opatrení bude považované za hrubé porušovanie školského poriadku a udelené prísne výchovné opatrenie.
14. Žiak má právo na objektívne hodnotenie. Vyučujúci musí žiakom oznamovať výsledok každej klasifikácie a hodnotenia.
15. Žiak má právo na ohľaduplné a taktné zaobchádzanie zo strany učiteľa i spolužiakov.
16. Žiak má právo v primeranom čase, priestore a primeraným spôsobom vyjadriť svoj názor.
17. Žiak má právo na prestávku, ako ju stanovuje školský poriadok školy.
18. Žiaci školy 1. stupňa majú právo navštevovať školský klub detí. Žiaci školy majú právo stravovať sa v školskej jedálni.

**3.2 Príchod do školy, príprava na vyučovanie**

1. Dochádzka žiaka do školy :

a) Žiak je povinný chodiť na vyučovanie pravidelne a včas podľa rozvrhu hodín. Povinne sa zúčastňuje činností, ktoré organizuje škola v čase riadneho vyučovania.

b) Žiak má možnosť prihlásiť sa do školského klubu detí, na nepovinné predmety a záujmové krúžky, ktoré zriadila škola. Pre zaradených žiakov je dochádzka do ŠKD, do záujmových krúžkov a účasť na vyučovaní nepovinných predmetov povinná.

c) Žiak prichádza do školy oblečený a upravený vhodne, čisto a bez výstredností. Pre tento účel sa výstrednosťou rozumie: výrazný make-up, výrazné farbenie vlasov, krátke sukne, veľké výstrihy, tričká so sexuálnou tematikou, neslušnou grafikou a vulgárnymi nápismi. Neprípustné je tiež nosiť kapucne na hlave, rôzne pokrývky hlavy v interiéry školy a internátu.

d) Do školy nenosí predmety, ktoré nebude na vyučovaní potrebovať. Klenoty, väčšie sumy peňazí, mobil a ďalšie cenné veci nosí na vlastnú zodpovednosť.

e) Žiak má prísne zakázané nosiť do školy zbrane, cigarety a nikotínové produkty, alkohol, omamné látky, drogy, energetické nápoje, alebo iné veci, ktoré ohrozujú bezpečnosť a zdravie.

f) Žiak dbá v škole o svoju osobnú hygienu a nosí si do školy nevyhnutné hygienické potreby.

g) Žiak môže vyučovanie vymeškať len pre chorobu, prípadne pri lekárom nariadenom zákaze jeho dochádzky do školy, z vážnych rodinných dôvodov, mimoriadne nepriaznivom počasí a prerušení premávky hromadnej dopravy, alebo pri jeho účasti na organizovanej športovej príprave, na súťažiach a reprezentácii školy.

h) Uvoľnenie z vyučovania pred vopred známou príčinou **vyžiada rodič žiaka písomnou formou z jednej vyučovacej hodiny od príslušného vyučujúceho, na jeden a tri dni od triedneho učiteľa, na viac ako tri dni od riaditeľa školy.**

i) Príčinu nepredvídanej neprítomnosti žiaka v škole jeho rodičia oznámia triednemu učiteľovi bez zbytočného odkladu **do 48 hodín**.

j) Každú neprítomnosť na vyučovaní rodičia oznamujú písomne písomným oznámením, mailom , prípadne sms-kou, alebo prostredníctvom žiackej knižky **do 3 dní od nástupu dieťaťa do školy.**

k) Zákonný zástupca môže podať žiadosť o ospravedlnenie žiaka z vyučovania z rodinných dôvodov a zo zdravotných dôvodov bez potvrdenia od lekára maximálne **5 dní v danom pol roku príslušného školského roka.**

l) Každý neskorý príchod žiaka do školy je zaznačený v triednej knihe. Za tri bezdôvodné neskoré príchody na vyučovanie má žiak jednu neospravedlnenú hodinu. Za vzornú dochádzku do školy môže triedny učiteľ udeliť žiakovi pochvalu od triedneho učiteľa, riaditeľovi školy podať návrh na pochvalu od riaditeľa školy, alebo navrhnúť žiaka na iné ocenenie riaditeľom školy .

m) Za neospravedlnené hodiny môže byť žiakovi navrhnuté výchovné opatrenie, znížená známka zo správania alebo škola môže oznámiť rodičov žiaka na ÚPSVaR na sociálne oddelenie, prípadne na Policajný zbor:

- Za **1 – 4 neospravedlnené hodiny** prerokováva triedny učiteľ s riaditeľom školy návrh na **napomenutie od triedneho učiteľa**

- Za **5 – 9 neospravedlnených hodín** (t.j. viac ako jeden vyučovací deň) podáva riaditeľovi školy návrh na **pokarhanie od riaditeľa školy**.

- za **10 – 25** neospravedlnených hodín navrhuje triedny učiteľ známku zo správania **zníženú na stupeň 2 (uspokojivé).**

- za **26 – 60** neospravedlnených hodín návrh triedny učiteľ známku zo správania **zníženú** **na stupeň 3 (menej uspokojivé)**

- **Nad 60** neospravedlnených hodín navrhuje triedny učiteľ známku zo správania **zníženú na stupeň 4 (neuspokojivé) .**

n) v prípade preukázania obchodovania žiakov s nelegálnymi látkami, informuje o tejto skutočnosti škola PZ a zákonného zástupcu.

**3.3. Povinnosti žiaka po príchode do školy:**

a) Žiak prichádza do školy v čase od 7:45 hod., v šatni sa vyzlečie, prezuje sa do hygienicky vhodných prezuviek, uloží si do svojej skrinky mobilný telefón a nepotrebné veci na vyučovanie, ktorú uzamkne prideleným kľúčom a najneskôr do 7:55 hod. zaujme svoje miesto v triede alebo učebni.

b) Na popoludňajšie vyučovanie, alebo záujmovú činnosť prichádza žiak 5 minút pred jeho začiatkom. Žiaci čakajú na vyučujúceho na mieste, ktoré im určil učiteľ.

c) Na činnosti, ktoré organizuje škola, sa žiaci zhromažďujú na mieste a v čase určenom vyučujúcim a schváleným riaditeľom školy.

d) Žiaci, ktorí prídu do školy skôr, sú povinní navštevovať ranný školský klub. Do tried môžu ísť až po 7:45 hod.

e) Neskorý príchod na vyučovanie musí žiak ospravedlniť u vyučujúceho v triede a u triedneho učiteľa.

f) Ak sa žiak nemohol z vážnych príčin pripraviť na vyučovanie alebo vypracovať domácu úlohu, ospravedlnení sa príslušnému vyučujúcemu na začiatku vyučovacej hodiny. V priebehu hodiny sa ospravedlnenie neakceptuje.

8. Žiaci denne používajú hygienické potreby (mydlo, uterák, hygienické vreckovky, toaletný papier...). Všetci žiaci dodržujú na WC poriadok a čistotu a nezdržujú sa na WC viac ako je nevyhnutné.

**3. 4. Správanie žiaka na vyučovacích hodinách**

a) Na každú vyučovaciu hodinu žiak prichádza včas, pripravený, so všetkými potrebami a pomôckami potrebnými podľa rozvrhu hodín. Na každú vyučovaciu hodinu si nosí žiacku knižku.

b) V prípade, ak si žiak opakovane bez závažnejšieho dôvodu neprinesie pomôcky na vyučovanie, môže mu byť udelené niektoré z výchovných opatrení alebo navrhnutá znížená známka zo správania.

c) Po zazvonení na vyučovaciu hodinu sedí na mieste určenom podľa zasadacieho poriadku a po vstupe učiteľa do triedy, ako aj pri jeho odchode z triedy po ukončení hodiny, ho zdraví povstaním.

d) Žiak na vyučovaní sedí slušne, pozorne sleduje učiteľov výklad, odpovede spolužiakov, svedomito a aktívne pracuje, nenašepkáva, neodpisuje a nevyrušuje, **nepoužíva mobilný telefón, alebo iné mobilné zariadenie, ktoré umožňuje prenos informácii.** Mobilný telefón môže využívať len so súhlasom triedneho učiteľa a to len v mimoriadnych a odôvodnených prípadoch**.**

e) Triedu, učebňu alebo vonkajšie priestory areálu školy môže žiak opustiť len so súhlasom učiteľa.

f) Ak sa žiak na vyučovanie nepripravil, ospravedlní sa na začiatku vyučovacej hodiny.

g) Na hodiny TV sa žiak prezlieka do čistého cvičného úboru podľa pokynov učiteľa TV.

h) Ak žiak nemôže zo zdravotných dôvodov cvičiť jeden týždeň a kratšie, prinesie ospravedlnenie od rodičov písomným oznámením alebo oznámením v žiackej knižke. Pokiaľ nemôže cvičiť dlhšie ako týždeň, musí vyučujúcemu TV predložiť potvrdenie od lekára.

i) Žiak je povinný šetriť učebnice, školské potreby, udržiavať v čistote svoje miesto a všetky spoločné priestory triedy a školy.

j) Každý žiak má chrániť pred poškodením školské zariadenie. Prípadne spôsobené škody je povinný uhradiť rodič, resp. zákonný zástupca nezodpovedného žiaka, podľa rozsahu zavinenia. Ak sa nezistí vinník, škodu nahradí kolektív triedy.

k) Manipulovať s oknami, žalúziami, svetelnými vypínačmi a audiovizuálnymi prístrojmi môžu žiaci len so súhlasom učiteľa.

l) Žiak má právo slušným spôsobom a vo vhodnom čase vyjadriť svoj názor a požiadať učiteľa o vysvetlenie a riešenie problému. Žiak má právo riešiť problém i cez psychológa alebo výchovného poradcu.

m) Žiak je povinný počas neprítomnosti na hodine využiť pomoc spolužiakov, prípadne s vyučujúcim konzultovať a prebratú látku dobrať. Je povinnosťou žiaka priebežne sa informovať o prebratej látke počas neprítomnosti v škole.

n) Žiaci nesmú manipulovať s triednou dokumentáciou (triedna kniha, klasifikačný záznam) a prepisovať údaje v žiackej knižke.

o) Žiak je povinný dať podpísať rodičovi známky v žiackej knižke minimálne raz do týždňa.

p) Na hodinách je zakázané zhotovovať zvukový a obrazový záznam a umiestňovať takto získané záznamy na verejne dostupných miestach a médiách.

r) Je zakázané nabíjať si mobily a notebooky v triedach. Je to možné len v odôvodnených prípadoch po súhlase triedneho učiteľa.

**3.5. Správanie žiakov počas prestávok.**

a) Počas malých prestávok žiak neodôvodnene neopúšťa triedu. Prestávky sú určené najmä na prípravu pomôcok pre ďalšiu vyučovaciu hodinu, použitie WC, vykonanie osobnej hygieny.

b) Žiak desiatuje cez prestávku po druhej vyučovacej hodine.

c) Žiaci majú zakázané otvárať okná, vykláňať sa z okien a vyhadzovať von papier a iné odpadky.

d) veľkú prestávku žiaci trávia vo vyhradených priestoroch je zakázané ich opúšťať. Veľkú prestávku žiak využíva na voľný pohyb, riadi sa pokynmi dozor konajúcich učiteľov a dbá na ochranu svojho zdravia i zdravia spolužiakov.

e) Žiak má vždy vystupovať voči dospelým slušne (voči pedagogickým i nepedagogickým pracovníkom), ako aj voči spolužiakom.

**3.6. Odchod žiakov zo školy**

a) Pred odchodom z triedy alebo učebne, žiak zanecháva svoje miesto upravené podľa pokynov učiteľa.

b) Po skončení vyučovania uprace triedu, vyloží stoličku, vezme si svoje veci a organizovane podľa pokynov učiteľa sa presunie do šatne v sprievode učiteľa.

c) Po skončení vyučovania idú žiaci domov. Zdržiavať sa bez dozoru v budove školy nie je dovolené.

d) Žiak stravujúci sa v školskej jedálni si uloží veci v šatni a disciplinovane odíde do jedálne kde čaká na vydanie stravy.

e) Počas obeda dodržiava zásady kultúrneho stolovania. Do školskej jedálne vstupujú len žiaci, ktorí sa tu stravujú.

f) Zo školského klubu môže žiak odísť sám len na písomné vyžiadanie rodiča, v ostatných prípadoch si po žiaka prídu rodičia, rodinní príslušníci osobne.

g) Zo školskej akcie môžu žiaci odísť so súhlasom učiteľa domov. Miesto rozchodu musí byť určené tak, aby zabezpečovalo neohrozený návrat žiakov domov.

**3.7. Iné povinnosti žiaka**

a) Všetky písomnosti a potvrdenia žiak vybavuje prostredníctvom triedneho učiteľa.

b) Ak žiak zistí stratu svojej veci, oznámi to triednemu učiteľovi, ktorý urobí ďalšie opatrenia. Po preverení straty uhradí poistenému žiakovi škodu poisťovňa.

c) Žiakovi je zakázané fajčiť, používať alkoholické nápoje a iné zdraviu škodlivé látky. Porušenie je riešené výchovným opatrením alebo znížením známky zo správania.

d) Žiaci sú povinní šetriť školské zariadenie, šetrne zaobchádzať s učebnicami a učebnými pomôckami, nepoškodzovať, neničiť, nepremiestňovať školský majetok, neznečisťovať školské prostredie, nepísať po laviciach, stenách a dverách v sociálnych zariadeniach.

e) Žiaci sú povinní ihneď nahlásiť triednemu učiteľovi zmenu svojho trvalého alebo prechodného bydliska, prípadne iné zmeny v základných osobných údajoch.

f) Žiakovi nie je povolené používať vulgárne slová na adresu kohokoľvek, fyzické a psychické násilie, akékoľvek náznaky či prejavy šikanovania, alebo kyberšikanovania. Za zistené náznaky a prejavy šikanovania, alebo kyberšikanovania v závislosti od závažnosti hrozia žiakovi, ktorý praktizoval násilie na inom, tieto výchovné opatrenia:

- pokarhanie triednym učiteľom – pri drobných násilných priestupkoch na inom žiakovi, po pohovore s rodičom

- pokarhanie riaditeľom školy- pri vážnejšom násilnom priestupku, alebo náznakoch šikanovania, pohovor s rodičom

- znížená známka zo správania – pri šikanovaní alebo hrubom násilí na inom žiakovi, pohovor s rodičmi, v odôvodnených prípadoch privolaná polícia, v prípade ublíženia sa obeť podrobí lekárskej kontrole.

g) žiak , ktorý zistí, že je ktorémukoľvek žiakovi ubližované slovne, alebo fyzicky je povinný to oznámiť svojmu triednemu učiteľovi, výchovnému poradcovi, alebo školskému psychoógovi. V prípade ,že žiak mal vedomosť o šikanovaní spolužiaka a túto skutočnosť nenahlásil hrozia tomuto žiakovi v závislosti od závažnosti šikanovania rovnako výchovné opatrenia ( viď hore).

**3.8 . Uvoľňovanie žiaka z vyučovania**

1. Na vyučovanie dochádza žiak pravidelne a včas.
2. Žiaci sú povinní dodržiavať povinnú školskú dochádzku. Vyučovanie je možné vymeškať len pre chorobu a vážnu udalosť v rodine. Ak žiak nemôže prísť do školy pre vopred známu príčinu, požiada na základe písomného ospravedlnenia od rodiča o uvoľnenie z vyučovania.
3. Neospravedlnená neprítomnosť žiaka v škole Citácia z čl.3 Metodického pokynu na zabezpečenie aplikácie ustanovenia §18 ods. 2 zákona č.281/2002 Z.z. o prídavku na dieťa a o príspevku k prídavku na dieťa v znení zákona č.658/2002 Z.z. (zanedbávanie povinnej školskej dochádzky):
4. Za neospravedlnenú neprítomnosť žiaka v škole sa považuje neprítomnosť žiaka na vyučovaní od prvej hodiny, ktorá nebola zákonným zástupcom žiaka ospravedlnená.
5. Ak bol žiak neospravedlnene neprítomný v škole v počte 4 vyučovacích hodín, oznámi túto skutočnosť triedny učiteľ preukázateľným spôsobom zákonnému zástupcovi žiaka a pozve ho na pohovor, z ktorého sa vyhotoví zápisnica.
6. Za neospravedlnenú neprítomnosť žiaka na jednej až štyroch vyučovacích hodinách, ktorá preukázateľne nebola spôsobená zákonným zástupcom žiaka, udelí triedny učiteľ žiakovi napomenutie.
7. Ak bol žiak neospravedlnene neprítomný v škole opakovane, alebo viac ako 4 vyučovacie hodiny, oznámi túto skutočnosť riaditeľ školy preukázateľným spôsobom zákonnému zástupcovi žiaka a pozve ho na pohovor, z ktorého sa vyhotoví zápisnica.
8. Za neospravedlnenú neprítomnosť žiaka na viac ako 4 vyučovacích hodinách, ktorá nebola preukázateľne spôsobená zákonným zástupcom žiaka, udelí riaditeľ školy žiakovi pokarhanie (v zmysle bodu 3. 2 ŠP )
9. Neospravedlnenú neprítomnosť a podozrenie zo zanedbávania školskej dochádzky škola hlási príslušnému sociálnemu odboru.
10. Rodičia oznámia príčinu neprítomnosti svojho dieťaťa najneskôr do dvoch dní (48 hodín).
11. Pred skončením vyučovania, prípadne počas pobytu dieťaťa v ŠKD, platí absolútny zákaz vychádzania žiakov z budovy školy bez sprievodu učiteľa, vychovávateľa alebo rodiča. Pri odchode žiaka z vyučovania počas dňa bude žiak uvoľnený na základe ústnej /telefonát/, alebo písomnej / mail/ písomnej žiadosti rodiča, pričom rodič preberá plnú zodpovednosť za dieťa .
12. Ak žiak z vážnych dôvodov sa nemohol pripraviť na vyučovanie, ospravedlní sa príslušnému vyučujúcemu na začiatku hodiny. Oslobodenie od vyučovania z niektorého predmetu určuje riaditeľ školy iba na základe písomného posúdenia lekára a písomnej žiadosti zákonného zástupcu.
13. Z rodinných dôvodov môže neprítomnosť žiaka rodič ospravedlniť len počas 5 dní. Každý prípad sa bude posudzovať individuálne

**Čl. 4**

**Práva a povinnosti rodičov**

1. Rodičia sú povinní poskytovať škole aktuálne kontaktné adresy, telefónne čísla do zamestnania a domov, e-mailové adresy a mobilné čísla (pre prípad choroby alebo iného ohrozenia dieťaťa).
2. Rodičia by mali informovať triednych učiteľov o zdravotných, prípadne iných ťažkostiach dieťaťa. Zatajenie takejto informácie môže viesť k ohrozeniu zdravia dieťaťa, ale aj bezpečnosti iných detí v skupine, ak sa nachádza s jedným učiteľom, prípadne vychovávateľkou, mimo areálu školy.
3. Rodičia by mali byť v pravidelnom kontakte s vyučujúcimi prostredníctvom rodičovského združenia.
4. Rodičovské združenie je významnou formou aktívnej účasti občanov na riešení otázok výchovy detí a mládeže a na riadení škôl a výchovných zariadení.
5. Rodičovské združenie plní úlohu poradného orgánu riaditeľa školy. Rodičia prostredníctvom rodičovského združenia môžu škole poskytovať materiálnu i verejnoprospešnú i finančnú pomoc, predovšetkým pri zlepšovaní školského prostredia.
6. Rodičovské združenie plní podľa potreby ďalšie úlohy v prospech školy, pomáha pri výchove žiakov predovšetkým v mimo triednej a mimoškolskej činnosti, pomáha spolupôsobiť pri ochrane detí a mládeže pred škodlivými vplyvmi, nezasahuje do výchovno–vzdelávacieho procesu školy, ale pomáha vytvárať podmienky pre jeho priaznivý priebeh a podporuje ho.
7. Škola je povinná informovať rodičov o správaní a prospechu žiaka. Učiteľ oznamuje rodičom nielen nepriaznivé správy o ich deťoch, ale aj kladné hodnotenia a pochvaly. Forma zápisu v ŽK musí byť premyslená a taktná. Pred zápisom do žiackej knižky učiteľ vždy zváži, či v danom prípade nie je vhodnejší spôsob osobného kontaktu s rodičom.
8. Ak majú rodičia pochybnosti o správnosti klasifikácie, môžu do troch dní odo dňa, kedy sa dozvedeli výslednú známku, požiadať riaditeľa školy, aby bol žiak preskúšaný pred komisiou.
9. Zákonný zástupca je povinný dodržiavať Článok 3. 3, ktorý bol prijatý pre zvýšenie bezpečnosti žiakov.
10. Vstup zákonného zástupcu do budovy školy bude umožnený za týchto podmienok

* stretnutie s pedagogickým zamestnancom bude vopred dohodnuté v mimo vyučovacom čase.
* Na základe pozvánky na rodičovské združenie
* Pri mimoriadnych situáciách v záujme dieťaťa

**Čl. 5**

**Výchovné opatrenia**

**5.1 Odmeny**

**Žiakom školy sú poskytované tieto druhy odmien:**

1. Individuálna ústna pochvala učiteľom, triednym učiteľom.
2. Pochvala pred žiackym zhromaždením, udelenie diplomu, vecnej odmeny - /napr.za vzornú reprezentáciu školy, za umiestnenie v súťaži, za výborný prospech.../.
3. Pochvala pred triedou za vzorné plnenie úloh, za aktívne vystupovanie a reprezentáciu školy.
4. Pochvala riaditeľom školy.

## 5.2 Opatrenia na posilnenie disciplíny

1. Individuálne napomenutie učiteľom, triednym učiteľom.
2. Pokarhanie žiaka učiteľom pred triedou (na polroka a na konci školského roka )
3. Pokarhanie žiaka riaditeľom školy pred triedou (na polroka a na konci školského roka) Udelenie napomenutia a pokarhania triednym učiteľom a riaditeľom školy sa oznámi písomne rodičom.
4. Zníženie známky zo správania podľa zásad klasifikačného poriadku. Známka 3,4 sa v triednom výkaze aj odôvodní).
5. Zníženú známku zo správania môže žiak dostať aj za obzvlášť nevhodné správanie sa mimo vyučovania, alebo počas voľných dní a prázdnin, za porušenie zásad spolunažívania, alebo spoločenských noriem správania sa (krádeže, vandalizmus, ohrozovanie zdravia a pod.)
6. V prípade vážneho porušenia školského poriadku pedagóg, ktorý porušenie zistí, oznámi túto skutočnosť triednej učiteľke a v spolupráci s ňou vyhotoví zápis o porušení školského poriadku, ktorý podpíšu všetci prítomní. Oznam s predvolaním riaditeľa na pohovor sa pošle zákonnému zástupcovi. O pohovore sa spíše záznam, kde sa uvedú riešenia problému. V prípade neochoty rodiča spolupracovať sa priestupok prerokuje na pedagogickej rade a uloží sa výchovné opatrenie.

**ČL. 6**

**Povinnosti zamestnancov školy**:

Každý pedagogický zamestnanec:

* 1. Prichádza na pracovisko včas, najmenej 15 minút pred začiatkom jeho vyučovacej hodiny alebo dozorom, podpisuje sa do hárku evidencie dochádzky.
  2. Svoju neprítomnosť na pracovisku ohlási vedeniu školy bezodkladne, lekárske potvrdenie o PN, OČR atď. predloží alebo doručí do 3 dní; ukončenie neprítomnosti oznámi vedeniu školy aspoň 1 deň vopred.
  3. Je povinný zachovávať mlčanlivosť o skutočnostiach súvisiacich s výkonom zamestnania.
  4. Je povinný dodržiavať zákaz fajčenia, požívania alkoholu a iných omamných látok v areáli školy, na výletoch, exkurziách a iných aktivitách so žiakmi.
  5. Je povinný dodržiavať podmienky pracovnej zmluvy, náplň práce, Pracovný poriadok, ŠP.
  6. Je povinný denne preštudovať oznamy a suplovanie umiestnené v zborovni školy, všetky úlohy splniť v stanovenom termíne.
  7. Včas sa zúčastňovať všetkých porád, metodických, spoločenských podujatí organizovaných školou.
  8. Všetci pedagogickí zamestnanci budú rešpektovať a v praxi napĺňať Zákon č. 22/2013 Z. z. O ochrane osobných údajov v znení neskorších predpisov a deklaráciu Práva dieťaťa.
  9. Nástup do práce a odchod z budovy školy zapisuje pedagóg do knihy dochádzky. Ak opustí pedagóg počas pracovnej doby svoje pracovisko, uvedie v knihe dochádzky v časti „Poznámky“ svoj odchod, príchod a dôvod odchodu. Odchod počas pracovnej doby schvaľuje ZRŠ a RŠ. V knihe dochádzky je odchod chápaný ako ukončenie pracovnej doby.
  10. Pedagogický zamestnanec, ktorý odchádza na služobnú cestu, plánované prekážky v práci, školenia a vzdelávania alebo dovolenku, pripraví pre zastupujúcich učiteľov náplň vyučovania prípadne pomôcky na vyučovanie do tried v ktorých vyučuje.
  11. Pedagogický zamestnanec , ktorý zastupuje PZ sa riadi pokynmi neprítomného PZ a hodinu odučí podľa vopred pripravených materiálov.
  12. V prípade agresívneho a neovládateľného správania sa žiaka učiteľ, alebo triedny učiteľ je oprávnený požiadať o asistenciu políciu a záchrannú službu.
  13. Každý zamestnanec školy sleduje správanie žiakov s cieľom zamedziť, prípadne odhaliť sociálno-patologické javy v správaní žiakov, napr. šikanovanie žiakov, prechovávanie drog, poškodzovanie školského majetku a pod. Dospelá osoba, ktorá zistí násilie na žiakovi alebo šikanovanie je povinná informovať o tom vedenie školy, výchovného poradcu, alebo školského psychológa.

Člen vedenia školy

* 1. Riadi úlohy vyplývajúce z jeho náplne práce.
  2. Organizuje a demokraticky riadi školu.
  3. Kontroluje plnenie povinností pedagogických zamestnancov, ktoré vyplývajú z ich pracovnej náplne, UO, TVVP, PP školy a vnútorných predpisov a nariadení.
  4. Včas zabezpečuje suplovanie za neprítomných učiteľov alebo vychovávateľov na vyučovacích hodinách a na dozore.
  5. Zvoláva zasadnutie poradných orgánov vedenia školy.
  6. Utvára vhodné podmienky pre dobrú a tvorivú prácu všetkých zamestnancov školy.
  7. Zohľadňuje dobré návrhy a tvorivé podmienky kolektívu.
  8. Podporuje spoluprácu a propagáciu dobrých skúseností.
  9. Podporuje a oceňuje odborné a metodické vzdelávanie zamestnancov.
  10. Rešpektuje osobnosť každého zamestnanca.
  11. Nepreťažuje zamestnancov.
  12. Pravidelne vykonáva kontroly podľa plánu i mimo neho.
  13. Je náročný k sebe, dokáže prijať i kritické pripomienky.

Učiteľ

* 1. Plní úlohy vyplývajúce z jeho pracovnej náplne.
  2. Dôsledne dodržiava práva dieťaťa, nepoužíva fyzické tresty.
  3. Načas vstupuje na vyučovaciu hodinu, včas ju ukončí.
  4. Nenosí na vyučovacie hodiny mobilný telefón, kávu, čaj, jedlo.
  5. Absenciu žiakov a ostatné zápisy do triednej knihy vykoná na začiatku hodiny.
  6. Nepreťažuje žiakov nadmernými požiadavkami.
  7. Využíva dostupné učebné pomôcky, ktoré si pripraví v dostatočnom časovom predstihu.
  8. Dôsledne vykonáva dozor, vypísané suplovanie je záväzné.
  9. Dbá na ochranu majetku školy.
  10. Po skončení vyučovania dozrie na poriadok v triede (zabezpečí uzavretie okien, vyloženie stoličiek na lavice, uzamknutie triedy), odvedie žiakov do šatne.
  11. Pri rokovaní s rodičmi rešpektuje osobnosť rodiča, rozhovor vedie v duchu spolupráce.
  12. Minimálne raz za dva týždne doplní známky žiakov do internetovej žiackej knižky.

Dozor konajúci učiteľ

* 1. Preberá zodpovednosť za bezpečnosť a ochranu zdravia žiakov počas svojho dozoru.
  2. Na dozor nastupuje včas a vykonáva ho aktívne.
  3. Z dozoru odchádza až po nástupe všetkých učiteľov do tried.

Triedny učiteľ

* 1. Vedie triednu dokumentáciu.
  2. Je v dennom styku so žiakmi svojej triedy.
  3. Denne sleduje dochádzku žiakov do školy, ich ospravedlnenia.
  4. Snaží sa odstraňovať prípadné záškoláctvo.
  5. Zistené záškoláctvo ihneď rieši s rodičmi, výchovným poradcom, vedením školy.
  6. Dbá na dodržiavanie práv dieťaťa v komunikácií s ostatnými vyučujúcimi.
  7. Vedie žiakov, aby rešpektovali školský poriadok školy.
  8. Vybavuje potvrdenia a písomné požiadavky rodičov v styku s vedením a tajomníčkou školy.
  9. Úzko spolupracuje so všetkými vyučujúcimi a vychovávateľmi v triede, so školským špeciálnym pedagógom, psychológom, výchovným poradcom.
  10. Úzko spolupracuje s rodičmi žiakov.
  11. Zúčastňuje sa riadenia školy prostredníctvom MZ a PK, pracovných porád a rozhovorov.
  12. Minimálne jedenkrát mesačne skontroluje ŽK žiakov, čo v nej písomne potvrdí svojím podpisom a dátumom.
  13. Na prvom zasadnutí triednej rady rodičov v danom školskom roku oboznámi rodičov so školským poriadkom školy, čo rodičia potvrdia svojím podpisom.
  14. Žiakov oboznámi s ŠP a zásadami BOZP a PO na začiatku školského roka v čase na to určenom a v priebehu roka podľa potreby.

**ČL.7**

**Práva pedagogických zamestnancov**

1. Majú právo verejne vyjadriť svoj názor,
2. podávať návrhy na zlepšenie práce v škole;
3. právo na disciplinovanosť žiakov;
4. na ochranu svojej osobnosti;
5. na úctu;
6. na ticho, keď hovorí
7. je oprávnený na vyučovacej hodine a počas prestávok zadržať zapnutý mobilný telefón, wolkman, inú elektroniku a iné predmety, ktoré nesúvisia s vyučovacím procesom a odovzdať ich triednemu učiteľovi. Ten ich vydá zákonným zástupcom žiaka .

**ČL. 8**

**Práva a odporúčania pre rodičov**

a) Práva rodičov ( zákonných zástupcov):

1. poznať zameranie školy; oboznámiť sa s výchovno-vzdelávacím programom školy
2. byť informovaný o prospechu a správaní svojho dieťaťa;
3. zúčastňovať sa na činnosti školy;
4. požiadať učiteľa o konzultácie;
5. požiadať o odbornú radu vo výchove a vzdelávaní;
6. pri pochybnostiach požiadať o komisionálne preskúšanie z vyučovacieho predmetu;
7. podať návrhy na zlepšenie práce školy;
8. požiadať o uvoľnenie svojho dieťaťa z vyučovania;
9. spolupracovať s radou rodičov, zúčastňovať sa triednych stretnutí
10. byť prítomný na vyučovacom alebo komisionálnom preskúšaní svojho dieťaťa po predchádzajúcom súhlase riaditeľa školy

b) Povinnosti rodičov (zákonných zástupcov):

1. vytvoriť pre dieťa podmienky na prípravu na výchovu a vzdelávanie v škole a na plnenie školských povinností
2. dodržiavať podmienky výchovno-vzdelávacieho procesu svojho dieťaťa určené školským poriadkom
3. dbať na sociálne a kultúrne zázemie dieťaťa a rešpektovať jeho špeciálne výchovno-vzdelávacie potreby
4. informovať školu o zmene zdravotnej spôsobilosti dieťaťa, jeho zdravotných problémoch alebo iných závažných skutočnostiach, ktoré by mohli ovplyvniť priebeh výchovy a vzdelávania
5. nahradiť škodu , ktorú žiak úmyselne zavinil
6. prihlásiť dieťa na plnenie povinnej školskej dochádzky dbať o to, aby dieťa dochádzalo do školy pravidelne
7. včas oznámiť bez zbytočného odkladu škole dôvod neprítomnosti žiaka v škole neúčasť dieťaťa na vyučovaní ospravedlniť písomne ihneď po jeho návrate alebo dôvody neprítomnosti dokladovať lekárskym potvrdením.
8. ospravedlnenie predložiť najneskôr tri dni po návrate žiaka do školy, neskôr nemusí byť ospravedlnenie akceptované.

c) Odporúčania pre rodičov:

1. Rodič by mal informovať triedneho učiteľa o závažných zdravotných a iných problémoch dieťaťa, ktoré by triedny učiteľ mal poznať.
2. Rodič by mal pravidelne aspoň 1x týždenne kontrolovať žiacku knižku, zápisníček svojho dieťaťa.
3. Rodič by nemal rušiť vyučovací proces.
4. Rodič by nemal vstupovať do priestorov školskej jedálne a šatní sám, bez sprievodu zamestnanca školy.
5. Rodič by nemal povoliť svojmu dieťaťu prinášať veci, ktoré nesúvisia s vyučovaním alebo výchovným procesom v škole.
6. Rodič by nemal povoliť svojmu dieťaťu nosiť veci, ktoré by ohrozovali zdravie a bezpečnosť žiakov školy.
7. Rodič by mal zabezpečiť svojmu dieťaťu všetky potrebné (primerané) pomôcky na vyučovanie.
8. Rodič by sa mal vyvarovať nevhodných prejavov na verejnosti na adresu žiakov a zamestnancov školy.

**Čl. 9.**

**Záverečné ustanovenia**

• Zmeny a doplnky vnútorného poriadku školy môžu navrhovať žiaci cez triedneho učiteľa, pedagogickí zamestnanci pripomienkami na poradách alebo vedeniu školy, rodičia prostredníctvom SRPŠ.

• Zmeny a doplnky po prerokovaní na pedagogickej rade alebo porade schvaľuje riaditeľ školy.

• Práva a povinnosti žiaka a jeho zákonného zástupcu uvádza §144 zákona NR SR č.245/2008 Z. z. o výchove a vzdelávaní (školský zákon).

• Pravidlá správania žiakov ZŠ upravuje vyhláška MŠ SR č.320/2008 Z. z. o základnej škole.

• Povinnosťou triednych učiteľov je so schválenými zmenami a doplnkami VPŠ oboznámiť žiakov na najbližšej triednickej hodine a rodičov prípadne zákonných zástupcov na najbližšom triednom stretnutí SRPŠ.

Tento Školský poriadok školy nadobúda účinnosť dňom schválenia v pedagogickej rady.

V Kremnici: 30.8.2023

Ing. Miroslava Vetráková

riaditeľ školy